Samarqand davlat arxitektura-qurilish instituti huzurida Arxitektura-qurilish yo‘nalishidagi mutaxassislarni qayta tayyorlash va ularning malakasini oshirish markazini tashkil etish to‘g‘risida

O‘zbekiston Respublikasi Prezidentining “O‘zbekiston Respublikasi Davlat arxitektura va qurilish qo‘mitasi faoliyatini tashkil etish chora-tadbirlari to‘g‘risida” 2017-yil 1-maydagi PQ-2936-son qarori ijrosini ta’minlash maqsadida Vazirlar Mahkamasi qaror qiladi:
 1. Samarqand davlat arxitektura-qurilish instituti huzurida Arxitektura-qurilish yo‘nalishidagi mutaxassislarni qayta tayyorlash va ularning malakasini oshirish markazi (keyingi o‘rinlarda Markaz deb ataladi) tashkil etilsin.
 2. Belgilab qo‘yilsinki, Markaz yuridik shaxs maqomiga ega bo‘lgan, arxitektura-qurilish yo‘nalishidagi mutaxassislarni qayta tayyorlovchi va ularning malakasini oshiruvchi ixtisoslashtirilgan davlat ta’lim muassasasi hisoblanadi.
 3. Quyidagilar Markazning asosiy vazifalari etib belgilansin:
 arxitektura-qurilish yo‘nalishidagi mutaxassislarni qayta tayyorlash va ularning malakasini oshirish; 
 o‘quv jarayonining metodik va axborot bazasini yangilash hamda takomillashtirish, shuningdek, o‘quv-metodik materiallarni ishlab chiqish;
 davlat va xo‘jalik boshqaruvi organlaridan, oliy ta’lim muassasalaridan, shuningdek, xorijiy davlatlardan yuqori malakali mutaxassislarni jalb etgan holda o‘quv jarayonini takomillashtirish;
 arxitektura-qurilish yo‘nalishidagi mutaxassislarning zamonaviy texnika va texnologiyalar bilan ishlash borasidagi kasbiy ko‘nikmalarini rivojlantirish. 
 4. O‘zbekiston Respublikasi Qurilish vazirligi Samarqand davlat arxitektura-qurilish instituti bilan birgalikda ikki oy muddatda quyidagilarni ta’minlasin:
 Markazning tuzilmasi va ustavini tasdiqlash, uning belgilangan tartibda davlat ro‘yxatidan o‘tkazish;
 Oliy va o‘rta maxsus ta’lim vazirligi bilan kelishilgan holda, o‘quv rejalarini ishlab chiqish va tasdiqlash;
 Markazni malakali kadrlar bilan ta’minlash va uning moddiy-texnika bazasini shakllantirish choralarini ko‘rish;
 tinglovchilarning o‘qish davrida yashashi uchun Samarqand davlat arxitektura-qurilish institutining talabalar turar joyidan o‘rinlar ajratish. 
 5. Markaz Samarqand davlat arxitektura-qurilish institutining Samarqand shahar, Lolazor ko‘chasi, 70-uy manzilidagi binosiga tekin foydalanish huquqi asosida joylashtirilsin. 
 6. Quyidagilar Markaz faoliyatini moliyalashtirish manbalari etib belgilansin:
 to‘lov-shartnoma asosida arxitektura-qurilish yo‘nalishidagi mutaxassislarni qayta tayyorlash va ularning malakasini oshirishdan tushgan tushumlar;
 jismoniy va yuridik shaxslarning homiylik xayriyalari;
 xalqaro moliya institutlari, xorijiy va donor tashkilotlarning grantlari;
 qonun hujjatlarida taqiqlanmagan boshqa manbalar.
 7. Belgilab qo‘yilsinki:
 Markazning xodimlariga oliy ta’lim muassasalari pedagog kadrlarini qayta tayyorlash va ularning malakasini oshirish mintaqaviy markazlarining tegishli lavozimlari uchun belgilangan mehnatga haq to‘lash miqdorlari va shartlari tatbiq etiladi;
 Markazda o‘qish shaharsozlik sohasida faoliyat yurituvchi tashkilotlarning real va istiqboldagi ehtiyojlaridan kelib chiqqan holda, ularning buyurtmanomalariga muvofiq to‘lov-shartnoma asosida amalga oshiriladi.
 8. O‘zbekiston Respublikasi Qurilish vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov hamda Qurilish vaziri A.X. To‘xtayev zimmasiga yuklansin.